
ՀՀ ԿԱՌԱՎԱՐՈՒԹՅԱՆ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՇԱՀԱԳՐԳԻՌ ՄԱՐՄԻՆՆԵՐԻ ԱՌԱՋԱՐԿՈՒԹՅՈՒՆՆԵՐԻ ԵՎ ԱՌԱՐԿՈՒԹՅՈՒՆՆԵՐԻ

	1․ՀՀ ֆինանսների նախարարություն
	14.09.2026թ․

	
	№ 01/9-1/24081-2026


	Ձեր 28.08.2026թ․ N ԴԽ/23.1/32686-2026 գրությամբ ներկայացված ՀՀ կառավարության որոշման նախագծի վերա¬բերյալ, որով առաջարկվում է 1049 ծրագրի «21001. Պետական նշանակության ավտոճանապարհների հիմնանորոգում» միջոցառման գծով ՀՀ կառավարության ներքո նախատեսված չբաշխված միջոցների մնացորդային 3,016.0 մլն դրամը հատկացնել 1 ճանապարհահատվածի կառուցման, 17-ի հիմնանորոգման և 5 ճանապարհահատվածների նախագծահետազոտական աշխատանքների համար, հայտ¬նում ենք հետևյալը.
1. 1049 ծրագրի 21001 միջոցառման շրջանակներում նախատեսվող 5 օբյեկտների նախագծա-նախահաշվային փաստաթղթերի և դրանց փորձաքննության ծառայությունների ձեռքբերման մասով առաջարկում ենք Նախագծի հիմնավորումներում անդրադարձ կատարել այդ օբյեկտների ընտրության չափորոշիչներին և առաջնահերթության հիմքում ընկած ենթադրություններին՝ ՏԿԵ նախարարի 07.03.2025թ. N 15-Լ հրամանով հաստատված ՀՀ ընդհանուր օգտագործման պետական ավտոմոբիլային ճանապարհների զարգացմանն ուղղված ծրագրերի և դրանց ֆինանսավորման առաջնահերթությունների կարգի պահանջներին համաձայն:
	

	1․-Ընդունվել է ի գիտություն
Լիազոր մարմնինն իր իրավասության սահմաններում իրականացված հետազոտության արդյունքների հիման վրա կատարված տնտեսագիտական վերլուծության արդյունքում որոշում է վերականգնման ենթակա ճանապարհահատվածների առաջնահերթությունը, վերականգնման եղանակը և ներառում տարբեր ծրագրերում: 
     Բացի այդ, «Հայաստանի վերափոխման ռազմավարություն 2050», «Կառավարության 2026-2031թթ. ծրագիր» /4-րդ բաժնի, 1-ին գլխի 5-րդ մասի 1-ին կետ/ ռազմավարական փաստաթղթերի դրույթներից ելնելով  անհրաժեշտ է ունենալ շուրջ 2500կմ ընդհանուր երկարությամբ վերանորոգված ճանապարհ։ 
Հաշվի առնելով որոշման նախագծում ներառված ճանապարհահատվածների վատ վիճակը, ինչի հետևանքով չի ապահովվում երթևեկության անվտանգությունը ու հարմարավետությունը, ուստի շուտափույթ միջոցներ ձեռնարկելու և 2026 թվականին շինարարական աշխատանքները մեկնարկելու համար անհրաժեշտ է ձեռք բերել ՀՀ օրենսդրությամբ սահմանված կարգով փորձաքննություն անցած նախագծանախահաշվային փաստաթղթեր։ Այդ կապակցությամբ ներկայացված նախագծով առաջարկվում է ֆինանսական միջոցներ հատկացնել շինարարական աշխատանքների նախագծանախահաշվային փաստաթղթեր ձեռք բերելու համար։
Իսկ ինչ վերաբերում է ՀՀ ՏԿԵ նախարարի վերոհիշյալ հրամանին, ապա հաշվի առնելով դրա կիրառման համար անհրաժեշտ նախապատրաստական աշխատանքների ծավալը, այն կիրառվելու է 2027 թվականից։

	2. Միաժամանակ խմբագրական առումով առկա են հետևյալ դիտարկումները.
- Նախագծի 1-ին հավելվածով նախատեսվում է 1049-21001 միջոցառման «Նախագծահետազոտական ծախսեր» բյուջետային ծախսերի տնտեսագիտական դասակարգման հոդվածով հատկացնել 14,724.6 հազ. դրամ, սակայն 7-րդ հավելվածում հիշյալ հոդվածի շրջանակներում ձեռք բերվող ծառայությունների ընդհանուր արժեքը կազմում է 1,935,000 դրամ: Ընդ որում անհրաժեշտ է ուղղել 7-րդ հավելվածի համարակալումը (նշել «Հավելված N6»):
 - 7-րդ հավելվածում անհրաժեշտ է նշել 45231177 (նվազեցվող գումարը՝ 1,000,000,000 դրամ) և 71351540 (նվազեցվող գումարը՝ 2,045,000 դրամ) ԳՄԱ կոդերի հերթական համարները:
	2․Ընդունվել են․
կատարվել են անհրաժեշտ փոփոխությունները։



